୨ ମାସର ଯାଆଁଳା ଭାଇଙ୍କୁ ଉଦ୍ଧାର କଲେ ୩ ବର୍ଷର ଯାଆଁଳା ଭଉଣୀ ଭାଇ\nବଘିଆପଡ଼ା,୯।୧୨(ଡି.ଏନ୍.ଏ.)-ଶୁକ୍ରବାର ସକାଳ ପ୍ରାୟ ୧୦ଟା। ବୌଦ୍ଧ ବ୍ଲକ ଆମ୍ବଝରୀ ପଞ୍ଚ\n୨ ମାସର ଯାଆଁଳା ଭାଇଙ୍କୁ ଉଦ୍ଧାର କଲେ ୩ ବର୍ଷର ଯାଆଁଳା ଭଉଣୀ ଭାଇ\t December 9th, 00:00 AM December 9th, 00:00 AM\nବଘିଆପଡ଼ା,୯।୧୨(ଡି.ଏନ୍.ଏ.)-ଶୁକ୍ରବାର ସକାଳ ପ୍ରାୟ ୧୦ଟା। ବୌଦ୍ଧ ବ୍ଲକ ଆମ୍ବଝରୀ ପଞ୍ଚାୟତ ବିଜାମାରି ଗାଁର ଜୟ ମଳିକ ଓ ସ୍ତ୍ରୀ ସବିତା ଜଙ୍ଗଲକୁ କାଠ ସଂଗ୍ରହ ପାଇଁ ଯାଇଥିଲେ। ଘରେ ଥିଲେ ତାଙ୍କ ୩ ବର୍ଷର ଯାଆଁଳା ଝିଅ ପୁଅ କୌଶଲ୍ୟା ଓ ସୁମନ୍ତ। ସେମାନେ ୨ ମାସର ଯାଆଁଳା ଭାଇଙ୍କୁ ଘରେ ରଖିଥିଲେ। କେବଳ ଏହିଦିନ ଦୁହେଁ, ସବିତା ଯାଆଁଳା ପୁଅ ଜନ୍ମଦେବା ଦିନଠୁ କୌଶଲ୍ୟା ଓ ସୁମନ୍ତ ସେମାନଙ୍କ ଦେଖାରଖା କରୁଥିଲେ। କାରଣ ଆର୍ଥିକ ଅନଟନ ଭିତରେ ଘାଣ୍ଟିଚକଟି ହେଉଥିବା ଏହି ଦମ୍ପତି କାମ ଅନ୍ବୋଷଣରେ ଅଧିକାଂଶ ସମୟ ବାହାରେ ରହୁଥିଲେ। ସବୁଦିନ କିନ୍ତୁ ଠିକ୍ ଯାଏନି। ଶୁକ୍ରବାର ହଠାତ୍ ଘରେ ନିଆଁ ଲାଗିଗଲା। ଦେଖୁ ଦେଖୁ ନିଆଁ ଚାରିଆଡ଼କୁ ବ୍ୟାପୀ ଯାଇଥିଲା। ନିଅଁାର ପ୍ରକୋପରେ ୨ ବଖରା ଘର ଜଳିପୋଡ଼ି ପାଉଁଶ ହୋଇଗଲା। ପଡ଼ୋଶୀମାନେ ନିଆଁ ଲିଭାଇବାକୁ ଦୌଡ଼ି ଆସିଥିଲେ। ସମସ୍ତେ ନିଆଁ ଲିଭାରେ ବ୍ୟସ୍ତ ଥିଲେ। ହେଲେ ଘର ଭିତରେ ଶୋଇଥିବା ଯାଆଁଳା ଭାଇଙ୍କ କଥା କେହି ଚିନ୍ତା କରି ନ ଥିଲେ। ଏପରି ପରିସ୍ଥିତିରେ ନିଆଁର ବଳୟ ଭିତରକୁ ପଶିଯାଇଥିଲେ କୌଶଲ୍ୟା ଓ ସୁମନ୍ତ। ସେମାନେ ଆଖି ପିଛୁଳାକେ ୨ ଭାଇଙ୍କୁ ଧରି ପଦାକୁ ଚାଲି ଆସିଥିଲେ। ଏପରି ଅଘଟଣ ବେଳେ ପିଲାଦ୍ୱୟଙ୍କ କଥା ସମ୍ପୂର୍ଣ୍ଣ ଭୁଲିଯାଇଥିବା ଗ୍ରାମବାସୀ କୌଶଲ୍ୟା ଓ ସୁମନ୍ତଙ୍କ ସାହସ ଓ ଉପସ୍ଥିତ ବୁଦ୍ଧି ଦେଖି ଆଶ୍ଚର୍ଯ୍ୟ ହୋଇଯାଇଥିଲେ। ଏପରି ଘଟଣା କିଛି ସମୟ ପାଇଁ ସେମାନଙ୍କୁ ସ୍ଥାଣୁ କରି ଦେଇଥିଲା। କୌଶଲ୍ୟା ଓ ସୁମନ୍ତ ନ ଥିଲେ ୨ ମାସର ସେହି ନିଷ୍ପାପ ଶିଶୁଦ୍ୱୟ ନିଆଁରେ ପୋଡ଼ିଯିବା ନିଶ୍ଚିତ ଥିଲା। ଖବର ପାଇ ଜୟ ଓ ସବିତା ଘରକୁ ଫେରିବା ବେଳକୁ ତାଙ୍କ ୨ ବଖରା ଘର ନିଆଁର ଆଁ ଭିତରେ ଧ୍ୱଂସ ହୋଇସାରିଥିଲା। ଲୁଗାପଟା, ଘରଡିହ ପଟା, ବ୍ୟାଙ୍କ ପାସ୍ ବୁକ୍, ଏଲ୍ଆଇସି ବଣ୍ଡ, ଏପରି କି ଦୈନନ୍ଦିନ ବ୍ୟବହାର ସାମଗ୍ରୀ ସବୁ ପୋଡ଼ି ପାଉଁଶ ହୋଇସାରିଥିଲା। ୨ ଏକର ଜମିର ଫସଲ ମରୁଡ଼ି ଯୋଗୁ ସମ୍ପୂର୍ଣ୍ଣ ନଷ୍ଟ ହୋଇ ସାରିଥିବା ବେଳେ ଘର ପୋଡ଼ିରେ ଏହି ଦମ୍ପତି ସମ୍ପୂର୍ଣ୍ଣ ଭାଙ୍ଗି ପଡ଼ିଛନ୍ତି। ହେଲେ ନିଜ ପିଲାମାନେ ସୁରକ୍ଷିତ ଥିବା ସେମାନଙ୍କୁ ଆଶ୍ୱସ୍ତ କରିଛି। ଏବେ ପ୍ରବଳ ଥଣ୍ଡାରେ ଉକ୍ତ ପରିବାର ମୁଣ୍ଡ ଗୁଞ୍ଜିବାକୁ ରାହା ଖୋଜୁଛନ୍ତି। ଲଘୁଚାପଜନିତ ବର୍ଷାରେ ପରିବାର କେଉଁଠି ରହିବେ ସେହି ଚିନ୍ତା ଜୟଙ୍କୁ ଘାରିଛି। ବଘିଆପଡ଼ା ଆର୍ଆଇ ଖଣ୍ଡେ ଜରି ପାଲ ଦେଇଛନ୍ତି। ସେହି ଜରିପାଲ ତଳେ ଏବେ ଜୟଙ୍କ ପରିବାର ଦିନ କଟୁଛନ୍ତି।
